**Și o să mori**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

deasupra unui câmp de flori

tu o să mori

și voi lăsa ca testament

buchetul anemonei de ciment

apoi să-mi pui la căpătâi

lumina nopții nimănui

acum sunt între rai și iad

pe nicio frunză nu mai cad

doi ochi închiși în nufăr

și nufărul cu grijă pus în cufăr

tu dacă vrei

la nunta mea

să demontezi stea după stea

și să mă pui în locul lor

când luna urcă, eu cobor

în palma ta cu gust de ieri

ce poți să-mi ceri

mai mult decât eu sunt când nu mai sunt

umbre de stele pe pământ

22 octombrie 2016 – 19 ianuarie 2019, Constanța